**Põltsamaa vald** oli vald Jõgeva maakonnas. Põltsamaa vald paikneb endise Viljandi maakonna põhjaosas, hõlmates kunagise Põltsamaa ja Lustivere valla. Omavalitsusliku staatuse sai vald 1991. aastal endise Põltsamaa külanõukogu piirides. Vallamaja asub Põltsamaa linnas.

Põltsamaa valla pindala oli 416,9 km² ja 2012. aasta alguses elas vallas 4006 elanikku. Asustuse tihedus oli 9,6 in/km².

Põltsamaa vallavanem on Toivo Tõnson.

Asend
-----

Põltsamaa vald paikneb Jõgevamaa lääneosas ja ümbritseb Põltsamaa linna. Põltsamaa vald piirneb Jõgeva maakonna Pajusi ja Puurmani vallaga, Viljandi maakonna Kolga-Jaani ja Kõo vallaga ja Järva maakonna Imavere ja Koigi vallaga. Olulisimad valda läbivad teed on Tallinna–Tartu–Võru–Luhamaa maantee ning Jõgeva–Põltsamaa, Põltsamaa–Võhma ja Viljandi–Põltsamaa maantee. Valla territooriumile ulatub omanäoline Alam-Pedja looduskaitseala. Valla piiridesse, Adavere lähedale jääb Mandri-Eesti geomeetriline keskpunkt, mida tähistab 1985. aastast tähiskivi.

Asustus
-------

Mandri-Eesti keskpunkt Adaveres
Võisiku mõisa peahoone
Adavere mõisa peahoone
Lustivere mõisa sepikoda
Põltsamaa vallas on 2 alevikku ja 28 küla. Suuremad keskused on Adavere, Lustivere, Kamari ja Esku.

| Asula nimi | Asula tüüp | Elanike arv (2010)  |
| --- | --- | --- |
| Adavere | alevik | 632 |
| Alastvere | küla | 45 |
| Annikvere | küla | 92 |
| Esku | küla | 384 |
| Kaavere | küla | 55 |
| Kablaküla | küla | 44 |
| Kaliküla | küla | 63 |
| Kalme | küla | 100 |
| Kamari | alevik | 189 |
| Kuningamäe | küla | 84 |
| Lebavere | küla | 49 |
| Lustivere | küla | 413 |
| Mõhküla | küla | 91 |
| Mällikvere | küla | 154 |
| Neanurme | küla | 121 |
| Nõmavere | küla | 108 |
| Pauastvere | küla | 165 |
| Pilu | küla | 35 |
| Pudivere | küla | 53 |
| Puduküla | küla | 52 |
| Puiatu | küla | 69 |
| Rõstla | küla | 58 |
| Räsna | küla | 9 |
| Sulustvere | küla | 88 |
| Tõrenurme | küla | 48 |
| Umbusi | küla | 99 |
| Vitsjärve | küla | 49 |
| Võhmanõmme | küla | 156 |
| Võisiku | küla | 376 |
| Väike-Kamari | küla | 226 |

Ajalugu
-------

Põltsamaa valla omavalitsuslik staatus kinnitati aastal 1991. 2017. aastal ühines Põltsamaa vald uue Põltsamaa vallaga.

Kohalik majandus
----------------

Põltsamaa vallas tegutsevate äriühingute hulgas on kõige rohkem põllumajandusega tegelevaid ettevõtteid. Mällikveres tegutseb AS Konesko metallitöötlemistehas, Rõstla karjääris kaevandatakse paekivi, millest tehakse killustikku. Põltsamaa vald oli Jõgevamaal üks esimesi, kus hakati välja ehitama kergliiklusteid. Koostöös Põltsamaa linna ning Pajusi ja Puurmani vallaga on Põltsamaa valla territooriumile rajatud piirkondlik jäätmejaam. Koostöös riigi, maavalitsuse, Põltsamaa linna, Eesti Gaasi ja Fortum Termestiga valmis 2000ndatel Põltsamaa valda läbiv gaasitorustik.

Haridus
-------

Vallas oli kaks lasteaeda, Esku-Kamari lasteaed-algkool ning Adavere Põhikool ja Lustivere Põhikool. Väike-Kamari külas asub kutseharidust andev Järvamaa Kutsehariduskeskuse Põltsamaa õppekoht.

Kultuur
-------

Põltsamaa vallas oli kolm raamatukogu, kultuurimaja Lustiveres ja klubi Adaveres. Võhmanõmmel tegutseb Heino Joosti Kodulootare, Kuningamäele on rajatud kardirada. 2008. aasta lõpus avati Kuningamäe piirkonnas valgustatud tervise- ja suusarada.

Sotsiaalhoolekanne
------------------

Lustivere mõisas tegutseb üldhooldekodu ja Võisiku mõisas hooldekodu erivajadustega inimestele.

Viited
------

1. ↑  Maakatastri statistika, vaadatud 27.03.2020.
2. ↑  Statistikaamet, vaadatud 30.05.2017.
3. ↑  Eesti haldus- ja asustusjaotuse klassifikaator
4. ↑  Põltsamaa vallavalitsuse koduleht. Vaadatud 30.11.2012
5. ↑  Siseministeerium: Kohalike omavalitsuste juhid 2014. a. jaanuari seisuga, vaadatud 17. oktoober 2014
6. 1 2  Põltsamaa valla arengukava 2004–2016.DOC. Vaadatud 05.12.2012
7. ↑  Jõgeva maakonna Pajusi, Palamuse, Puurmanni, Põltsamaa, Tabivere ja Torma valla ning Põltsamaa linna, Järva maakonna Kabala ja Väätsa valla, Lääne maakonna Lihula alevi ning Ridala ja Taebla valla omavalitsusliku staatuse kinnitamise kohta (vastu võetud 12.12.1991)